和劉彥沖白髮
作者：胡寅
朝代：宋

paragraphs: 避炎掃浄室，卧看浮爐烟。
讀君五字詩，鶴髮驚臞仙。
緬懷少壯日，意氣橫無邊。
春風鬰雙鬢，綠草爭芳妍。
酒豪既跌宕，花惱仍狂顛。
涉境如刺繡，針行久忘邅。
中路一線通，悟彼稱世賢。
不知老將至，此道聞尼宣。
高山戴雪早，從人嘲樂天。
青青復種種，榮謝理固然。
市翁一彈籋，意眇飛鴻前。
何況大丈夫，乃顧兒女憐。
爲語偓佺輩，癡心莫攀緣。
褭蹄諒可鑄，此物無由玄。